Page:Ludus Coventriae (1841).djvu/85

 Evyn lyke as Eve modyr of wo was, So xal a maydyn be modyr off blyss.

Abias Rex.

I, that am calde kynge Abias, Conferme for trewe that ȝe han seyd; And sey also as in this cas, That alle oure myrthe comyth of a mayd.

Danyel propheta.

I prophete Danyel am welle apayed, In fygure of this I saw a tre; Alle the fendys of helle xalle ben affrayd, Whan maydenys ffrute theron thei se.

Asa Rex.

I, kynge Asa, beleve alle this, That God wylle of a maydyn be borne, And, us to bryngyn to endles blys, Ruly on rode be rent and torn.

Jonas propheta.

I, Jonas, sey that on the iij.^{de} morn ffro dethe he xal ryse, this is a trewe talle, Fyguryd in me, the whiche longe beforn Lay iij. days beryed within the qwalle.

Josophat rex.

And I, Josophat, the vj.^te kynge serteyne, Of Jesse rote in the lenyalle successyon, Alle that my progenitouris hath befor me seyn, ffeythfully beleve withowtyn alle dubytacion.

Abdias propheta.

I, Abdias prophete, make this protestacion, That aftyr he is resyn to lyve onys aȝen, Dethe xal be drevyn to endles dampnacion, And lyff xal be grawntyd of paradys ful pleyn.

Joras Rex.

And I, Joras, also in the numbre of sefne, Of Jesse rote kynge, knowlyche that he